# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cynigion Manwl y Gyllideb Ddrafft 2018-19** |
| **DYDDIAD** | **24 Hydref 2017** |
| **GAN** | **Mark Drakeford AC, Ysgrifennydd y Cabinet dros Gyllid a Llywodraeth Leol** |

Heddiw, cyhoeddodd Llywodraeth Cymru *Gyllideb Ddrafft 2018-19, Cynigion Manwl.*

Mae hyn yn dilyn *Cyllideb Ddrafft 2018-19, Cynigion Amlinellol – Cyllideb Newydd i Gymru* a gyhoeddwyd ar 3 Hydref. Mae Cyllideb 2018-19 yn nodi carreg filltir bwysig arall yn nhaith datganoli Llywodraeth Cymru a'r Cynulliad Cenedlaethol. Yn ogystal ag adlewyrchu'r pwerau trethu a benthyca newydd sy'n cael eu datganoli i Gymru, mae'r Gyllideb hefyd yn adlewyrchu'r broses newydd ar gyfer y Gyllideb y cytunwyd arni rhwng Pwyllgor Cyllid y Cynulliad Cenedlaethol, Comisiwn y Cynulliad a Llywodraeth Cymru.

Yn unol â'r trefniadau hyn, roedd y Gyllideb ddrafft amlinellol yn nodi ffynhonnell cyllid Llywodraeth Cymru – y grant bloc gan Lywodraeth y DU, benthyca a threthu – a sut y bydd y cyllid hwn yn cael ei ddyrannu rhwng y portffolios Gweinidogol gwahanol.

Mae'r Gyllideb ddrafft fanwl yn nodi sut y bydd pob portffolio yn dyrannu ei gyllideb yn unol â'r blaenoriaethau a amlinellir yn ein rhaglen lywodraethu *Symud Cymru Ymlaen* a'n strategaeth genedlaethol *Ffyniant i Bawb*. Mae'r cynlluniau manwl hefyd yn adlewyrchu’r cytundeb gyda Phlaid Cymru ar y Gyllideb. Bydd y cynigion manwl hyn yn destun craffu gan bwyllgorau'r Cynulliad Cenedlaethol dros yr wythnosau nesaf.

Mae cynigion manwl y Gyllideb ddrafft, gan gynnwys tablau manwl y llinell wariant yn y gyllideb a dogfen naratif fanwl y Gyllideb drafft ar gael yn Gymraeg ac yn Saesneg ar wefan Llywodraeth Cymru.

<http://gov.wales/funding/budget/draft-budget-2018-19/?skip=1&lang=cy>